N661US

**N661US** เป็นเครื่องบินที่โบอิงสร้างขึ้นเป็นต้นแบบของโบอิง 747-400 ซึ่งเป็นรุ่นทันสมัยขึ้นของโบอิง 747 ออกจากสายการผลิตเมื่อวันที่ 26 มกราคม ค.ศ. 1988 และทำการบินครั้งแรกในวันที่ 29 เมษายน ค.ศ. 1988 หลังโครงการทดสอบการบินของ 747-400 เสร็จสิ้นลง โบอิงได้ส่งมอบเครื่องบินลำนี้ให้แก่สายการบินนอร์ทเวสต์แอร์ไลน์ในวันที่ 8 ธันวาคม ค.ศ. 1989

ใน ค.ศ. 2002 โบอิง 747 ลำนี้ประสบอุบัติการณ์ที่หางเสือล่างเกิดอาการหักสุด (Lower rudder hardover) ซึ่งเป็นเหตุการณ์ที่หางเสือของเครื่องบินเบนไปจนถึงจุดจำกัดโดยที่นักบินไม่ได้ควบคุม นักบินสามารถแก้ไขปัญหาและลงจอดได้อย่างปลอดภัย ปัญหาดังกล่าวเกิดจากความล้าของโลหะและมีการออกคำสั่งสมควรเดินอากาศเพื่อป้องกันไม่ให้เกิดอุบัติเหตุในอนาคต

ในที่สุดเครื่องบินลำนี้ได้ถูกโอนไปยังเดลตาแอร์ไลน์ หลังเดลตารวมกิจการกับนอร์ทเวสต์ใน ค.ศ. 2009 ขณะประจำการกับเดลต้า เครื่องบินลำนี้เป็นที่รู้จักในชื่อ **เดลตาชิป 6301** และยังคงให้บริการผู้โดยสารต่อไปกระทั่งปลดประจำการในวันที่ 9 กันยายน ค.ศ. 2015 หลังจากนั้นได้ถูกย้ายไปที่พิพิธภัณฑ์การบินเดลตาในแอตแลนตา รัฐจอร์เจีย ที่ซึ่งยังคงจัดแสดงอยู่ที่นั่นมาจนถึงปัจจุบัน

## ประวัติศาสตร์
### การสร้างและบินทดสอบ
โบอิง 747-451 เป็น 747-400 ลำแรก ซึ่งเป็นรุ่นปรับปรุงของเครื่องบินจัมโบเจ็ตที่ประสบความสำเร็จของโบอิง เครื่องบินลำนี้เป็นโบอิง 747 ลำที่ 696 ที่ถูกสร้างขึ้น และมีเลขประจำเครื่องของผู้ผลิตคือ 23719 การประกอบขั้นสุดท้ายเริ่มขึ้นที่โรงงานโบอิงเอเวอเร็ตต์ ที่ซึ่งเป็นสถานที่ผลิต 747 มาอย่างยาวนาน ในเดือนกันยายน ค.ศ. 1987 การประกอบแล้วเสร็จในช่วงฤดูหนาวปลาย ค.ศ. 1987 และเครื่องบินได้ออกจากโรงงานในวันที่ 26 มกราคม ค.ศ. 1988

เมื่อเทียบกับ 747 รุ่นก่อนหน้า รุ่น -400 มีห้องนักบินแบบ glass cockpit ที่ใช้ลูกเรือเพียงสองคน ทำให้ไม่จำเป็นต้องมีวิศวกรการบินอีกต่อไป นอกจากนี้ยังใช้ดาดฟ้าชั้นบนที่ยืดออกซึ่งเปิดตัวครั้งแรกใน 747-300 และมีตัวเลือกเครื่องยนต์กังหันพัดลมที่ได้รับการปรับปรุง โบอิงกำหนดทะเบียนทดสอบของเครื่องบินลำนี้เป็น N401PW เนื่องจากจะใช้ทดสอบเครื่องยนต์แพร็ตต์แอนด์วิตนีย์ PW4056

เครื่องบินลำนี้ทำการบินครั้งแรกในวันที่ 29 เมษายน ค.ศ. 1988 ภายใต้การบังคับของนักบินทดสอบ เจมส์ โลเอช และนักบินผู้ช่วย เคนเนท ฮิกกินส์ การบินครั้งแรกนั้นล่าช้ากว่ากำหนดถึงหกสัปดาห์เนื่องจากความล่าช้าของซัพพลายเออร์ในการจัดหาส่วนประกอบและการแก้ไขปัญหาเพิ่มเติมเกี่ยวกับระบบอิเล็กทรอนิกส์ของเครื่องบิน เที่ยวบินปฐมฤกษ์ทะยานขึ้นจากสนามบินเพน ที่ตั้งของโรงงานเอเวอเร็ตต์ และลงจอดที่สนามบินโบอิง ทางใต้ของซีแอตเทิล หลังใช้เวลาบิน 2 ชั่วโมง 26 นาทีโดยไม่มีเหตุการณ์ใด ๆ โบอิงใช้เครื่องบินลำนี้เป็นเวลาหลายเดือนสำหรับภารกิจการบินทดสอบจนกระทั่งรุ่นนี้ได้รับการรับรองจากองค์การบริหารการบินแห่งชาติ (FAA) เมื่อวันที่ 10 มกราคม ค.ศ. 1989

### บริการเชิงพาณิชย์
เครื่องบินลำนี้ถูกส่งมอบให้แก่นอร์ทเวสต์แอร์ไลน์เมื่อวันที่ 8 ธันวาคม ค.ศ. 1989 เมื่อนอร์ทเวสต์ควบรวมกิจการกับเดลตาใน ค.ศ. 2009 เครื่องบินทะเบียน N661US ก็กลายเป็นเดลตาชิป 6301 และให้บริการผู้โดยสารต่อไปกระทั่งปลดระวางในวันที่ 9 กันยายน ค.ศ. 2015 โดยทำการบินเที่ยวสุดท้ายจากท่าอากาศยานนานาชาติแดเนียล เค. อินูเยในโฮโนลูลู ไปยังท่าอากาศยานนานาชาติฮาตส์ฟีลด์-แจ็กสัน แอตแลนตา ซึ่งตลอดอายุการใช้งานของมันได้บินรวมระยะทางกว่า 

### นอร์ทเวสต์แอร์ไลน์ เที่ยวบินที่ 85

วันที่ 9 ตุลาคม ค.ศ. 2002 N661US ประสบอุบัติการณ์ที่เกี่ยวข้องกับนอร์ทเวสต์แอร์ไลน์ เที่ยวบินที่ 85 เครื่องบินลำนี้กำลังปฏิบัติการบินผู้โดยสารระหว่างประเทศตามกำหนดการจากท่าอากาศยานดีทรอยต์เมโทรโพลิทันเวย์นเคาน์ตี ในดีทรอยต์ สหรัฐอเมริกา ไปยังท่าอากาศยานนานาชาตินาริตะ ในโตเกียว ประเทศญี่ปุ่น ขณะที่อยู่เหนือน่านฟ้าทะเลเบริง เครื่องบินเกิดเหตุการณ์หางเสือล่างหักสุด ซึ่งเกิดขึ้นเมื่อหางเสือของเครื่องบินเบนไปจนสุดขอบการเคลื่อนที่โดยไม่มีการสั่งการจากลูกเรือ เหตุการณ์หักสุดนี้ทำให้หางเสือส่วนล่างเลี้ยวซ้ายจนสุด ทำให้กัปตันต้องใช้หางเสือบนขวาและปีกแก้เอียงจนสุดเพื่อรักษาระดับท่าทางการบินและทิศทาง

เที่ยวบินได้เปลี่ยนเส้นทางไปยังท่าอากาศยานนานาชาติเท็ด สตีเวนส์ แองเคอริจ ในรัฐอะแลสกา และสามารถลงจอดได้อย่างปลอดภัย ไม่มีผู้โดยสารหรือลูกเรือ 404 คนได้รับบาดเจ็บ การสอบสวนของคณะกรรมการความปลอดภัยการขนส่งแห่งชาติ (NTSB) ในภายหลังพบว่าตัวเรือนเหล็กหล่อของชุดควบคุมหางเสือล่างได้แตกออกเนื่องจากรอยร้าวที่เกิดจากความล้า ทำให้เกิดเหตุการณ์หักสุดนี้ขึ้น เหตุการณ์ดังกล่าวส่งผลให้มีการออกคำสั่งสมควรเดินอากาศเพื่อป้องกันไม่ให้เกิดอุบัติเหตุในอนาคต N661US ไม่ได้รับความเสียหายจากเหตุการณ์ดังกล่าว และกลับมาให้บริการกับนอร์ทเวสต์แอร์ไลน์อีกครั้ง

### การคงสภาพ

หลังจากเที่ยวบินสุดท้ายในเดือนกันยายน ค.ศ. 2015 N661US ยังคงจอดอยู่ที่แอตแลนตาในขณะที่ลูกเรือถอดชิ้นส่วนต่าง ๆ ที่สามารถนำกลับมาใช้ใหม่กับเครื่องบินลำอื่น ๆ ของเดลตาได้ ในเดือนเมษายน ค.ศ. 2016 เครื่องบินจัมโบเจ็ตลำนี้ถูกเคลื่อนย้ายข้ามถนนสองสายไปยังที่ตั้งถาวรด้านหน้าพิพิธภัณฑ์การบินเดลตาในแอตแลนตา

พนักงานของเดลตาได้จัดทำโครงการระดมทุนที่เรียกว่า "The Airloom Project" โดยมีเป้าหมายที่จะเปลี่ยนเครื่องบินหมายเลข 6301 และลานจอดรถรอบ ๆ ให้เป็นนิทรรศการกลางแจ้ง นิทรรศการนี้มีชื่อว่า "The 747 Experience" ซึ่งเปิดให้เข้าชมเมื่อวันที่ 28 มีนาคม ค.ศ. 2017

ผู้เข้าชมพิพิธภัณฑ์จะเข้าสู่เครื่อง 747-400 ทางบันไดหรือลิฟต์ เดินผ่านห้องโดยสารชั้นหนึ่งที่ยังคงสภาพสมบูรณ์ จากนั้นจึงเดินผ่านส่วนของชั้นประหยัดซึ่งบางส่วนถูกดัดแปลงเป็นพื้นที่จัดแสดงนิทรรศการ โดยสามารถมองเห็นแผงกั้นความดันท้ายได้ ผู้เข้าชมยังสามารถเดินบนทางเดินที่ทอดอยู่เหนือส่วนหนึ่งของปีกซึ่งมีราวกันตกป้องกันอยู่ นอกจากนี้ ส่วนเก็บสัมภาระได้ถูกนำของออกหมดแล้วและเพดานห้องโดยสารถูกถอดออก เพื่อให้ผู้เข้าชมสามารถมองลงมาจากชั้นบนผ่านชั้นล่างและส่วนเก็บสัมภาระ เพื่อดูพื้นที่หน้าตัดขนาดใหญ่ทั้งหมดของเครื่องบินได้อย่างเต็มที่

## หมายเหตุ

## อ้างอิง

## แหล่งข้อมูลอื่น

หมวดหมู่:โบอิง 747
หมวดหมู่:ต้นแบบ
หมวดหมู่:เครื่องบินทดลองของสหรัฐในทศวรรษ 1980
หมวดหมู่:เดลตาแอร์ไลน์
หมวดหมู่:นอร์ทเวสต์แอร์ไลน์